Tlačová správa:

**Od Burkiny Faso po Peru: scénografia z celého sveta sa po 4 rokoch vracia do Prahy. PQ spúšťa predpredaj Festival Passov.**

**Praha, 22. februára 2023** – Pätnáste Pražské Quadriennale scénografie a divadelného priestoru ponúkne v desiatich programových sekciách vyše 250 diel, od scénografických modelov, multisenzoriálnych inštalácií, scénických artefaktov a kostýmov, interaktívnych a site-adaptive performancií až po divadelné architektonické realizácie. Všetky prezentované diela spája vedomá snaha o tvorbu aktívneho zážitkového prostredia. Kľúčové témy ovplyvňujúce spoločnosť na globálnej i lokálnej úrovni budú vo svojich projektoch v rámci PQ otvárať umelci z viac ako 100 krajín a regiónov. Program PQ bude opäť z veľkej časti komponovaný z diel študentov a najmladšej generácie tvorcov. Zároveň poskytne platformy pre kritickú reflexiu súčasnej tvorby. **V predpredaji je teraz k dispozícii 11-dňový Festival Pass**, s ktorým budú mať návštevníci prístup na kompletný program PQ 2023 vrátane digitálneho archívu festivalu.

**8. – 18. júna, RARE**

V priebehu jedenástich dní budú mať návštevníci PQ možnosť zažiť 150 výstavných projektov a inštalácií, 50 performancií prevažne vo verejnom priestore, živú výstavu 35 konceptov performačných priestorov, prelistovať šesťdesiatku najzaujímavejších publikácií o scénografii za posledných 5 rokov alebo sa zúčastniť 40 odborných prednášok.

Témou 15. ročníka je **RARE** v zmysle vzácne, unikátne, ale aj surové; v strede pozornosti festivalu budú diela prameniace z nápadov, materiálov, umeleckých prístupov a remeselných spracovaní špecifických pre prostredie, lokalitu a génia loci, v ktorých vznikajú.

**V Holešovickej tržnici**

Historicky najvýznamnejšie programové časti PQ – ***Výstava krajín a regiónov*** (*ECR*) a ***Študentská výstava*** (*SE*) – sa prvýkrát budú konať v priestoroch Holešovickej tržnice. Celkovo ponúknu vyše 100 inštalácií od tvorivých tímov zo 65 krajín/regiónov celého sveta nominovaných kurátorom danej krajiny/regiónu. *ECR* sa bude odohrávať vo vnútorných priestoroch hál 11, 13 a 17, zatiaľ čo *SE* prebehne premiérovo na otvorenom priestranstve medzi halami 24 a 25.

Okrem tradične vystavujúcich krajín a regiónov Európy, Ázie alebo Severnej a Južnej Ameriky sa v rámci hlavných výstav objavia aj krajiny Blízkeho východu (napr. Turecko, Libanon alebo vôbec prvýkrát Spojené arabské emiráty) a Afriky (popri Egypte a Juhoafrickej republike sa po premiére v roku 2019 bude prezentovať aj Maroko). PQ očakáva od odmlky výstavy oficiálnych reprezentácií Singapuru, Litvy a Grécka.

V priestoroch Jatka78 bude po celý čas festivalu prebiehať prednáškový program **PQ Talks**, ktorý sa dotkne tém ekoscénografie a udržateľnosti v produkčnom procese, širším otázkam kostýmu na javisku i mimo neho, využitia technológií a nových tvorivých postupov, pedagogiky, identity v scénografii a ďalších okruhov.

Pre najmenších návštevníkov chystá Pražské Quadriennale program **PQ Deťom**, ktorý pre festival pripravuje kreatívna platforma Máš umelecké črevo?. Séria tvorivých workshopov v hale 27 deťom predstaví rôzne techniky a prístupy k umeniu scénografie.

Syntézu performancie a nových technológií prostredníctvom multimediálnej výstavy a série technických workshopov potom ponúkne projekt **36Q°** vznikajúci v spolupráci s Art&Digital Lab – H40.

„Blížiace sa PQ poukáže na schopnosť scénografie premeniť bežné udalosti na mimoriadne okamihy, ktoré sa odohrávajú v premenených miestach a ponúkajú jedinečné zážitky. Možno si poviete, že toto predsa scénografia robila vždy. Dnes ale žijeme v neobvyklej dobe a slovo RARE – unikátne – nadobúda úplne iný význam. Pretože čo je vlastne v tejto zvláštnej dobe výnimočné? Prežili sme pandémiu, ktorá rozšírila naše obvyklé miesta stretávania a zdieľania ďalej do neustále expandujúceho kyberpriestoru; zároveň sme si uvedomili dôležitosť ľudského dotyku a fyzickej prítomnosti. Tieto zdanlivo protichodné myšlienky sa prelínajú, posúvajú a menia naše bežné kultúrne návyky a očakávania,“ približuje špecifiká 15. ročníka PQ jeho **umelecká riaditeľka Markéta Fantová** a dodáva: „Verejné priestranstvá, príroda, vlaky, letiská, naše domovy, všetky tieto priestory sa stali dejiskom väčšiny performancií a predstavení, zatiaľ čo divadlá stáli takmer dva roky prázdne. Scénografia sa inšpiruje, vstrebáva a utvára niečo nové a jedinečné. Čo presne to je, asi ešte nevieme dobre popísať. Ponúkame ale jedenásťdňový zážitok, kde sa do novo vznikajúcich scénografických prostredí môžete ponoriť na vlastnej koži.”

**Vo Veľtržnom paláci**

Budova Národnej galérie Praha bude dejiskom ***Výstavy divadelného priestoru*** a výstavy ***Fragmenty II***. Prvá z nich sa sústredí na divadelnú architektúru, najmä v zmysle netradičných miest tvorených na stretávanie, zdieľanie a umelecký prejav. Kľúčový je pre tento výstavný projekt posun od miestne pevne ukotvenej architektúry k živšiemu a performatívnemu poňatiu divadelného priestoru.

*Fragmenty II*, sústredené na hru s meradlami, nadviažu na rovnomennú výstavu z PQ 2019. V tohtoročnom prevedení sa zamerajú na modely, scény, kostýmový dizajn a v jednom prípade predstavia aj svetelne ladený exponát.

Vo Veľtržnom paláci si návštevníci PQ budú môcť prelistovať výber v súčasnosti najzaujímavejších **publikácií zaoberajúcich sa scénografiou** v tom najširšom slova zmysle.

**Na DAMU**

Vzdelávaciu platformu Pražského Quadriennale hostí Divadelní fakulta pražskej Akademie múzických umění. Súčasťou sekcie **PQ Studio** je tridsiatka vzdelávacích i výsledkovo zameraných workshopov, študentské predstavenia situované do divadla DISK aj pražských ulíc a [UN] Common Design Project, na ktorom sa formou scénografických intervencií vo verejnom priestore už od jesene 2022 podieľajú študenti viac ako 50 umeleckých škôl celého sveta.

**V uliciach Prahy**

**PQ Performance** je sériou site-adaptive performancií, ktoré v dobe PQ prepožičia nové významy a život ikonickým aj všednejším miestam Prahy. Z necelých 300 prihlášok vybral medzinárodný kurátorský tím 25 performancií vrátane tých od tvorcov z Čile, Mexika, Brazílie alebo Burkiny Faso.

**S Festival Passom kdekoľvek**

Všetkých 10 programových sekcií Pražského Quadriennale 2023 bude prístupných iba držiteľom Festival Passu. Od 18. januára je **11-dňový Festival Pass na celú dobu trvania PQ** v predpredaji na [**GoOut.net**](https://goout.net/cs/listky/prazske-quadriennale-2023-festival-pass/nywq/) za zvýhodnenú cenu 2 400 Kč a 1 400 Kč pre študentov. Jeho držitelia získajú tiež prístup do digitálneho archívu PQ 2023.

V priebehu jari 2023 bude v predaji aj trojdňový a jednodňový Festival Pass a neskôr aj vstupenky umožňujúce vstup do hlavných výstavných priestorov v Holešovickej tržnici a vo Veľtržnom paláci.

**[Pražské Quadriennale scénografie a divadelného priestoru](https://pq.cz/cz/)**

od roku 1967 v štvorročnom cykle skúma oblasť scénografie v celej jej šírke – od scénického umenia cez kostýmový, svetelný a zvukový dizajn alebo performačnú architektúru až po site-adaptive performancie, aplikovanú scénografiu alebo kostým ako performanciu. Jadrom festivalu je súčasná scénografia vytvárajúca prostredie, ktoré na ľudskú imagináciu pôsobí prostredníctvom všetkých ľudských zmyslov – zraku, čuchu, sluchu, hmatu i chuti. PQ tradične hostí umelcov z viac ako stovky krajín a je najvýznamnejším festivalom svojho druhu na svete.

„Opustili sme dobu, keď scénografia videla scénu, kostým, osvetlenie a zvuk ako oddelené výtvarné profesie. Rozmanitosť súčasnej scénografie je natoľko rozsiahla, že takmer nie je možné ju jednoducho popísať, kritizovať alebo analyzovať. Modely, scénografické návrhy a fotografie sú stále vynikajúcim zdrojom približujúcim myslenie a predstavivosť umelcov a zároveň mapujú kreatívny proces scénografie. O prostredí, kontexte, emóciách a celkovej atmosfére predstavení nám ale hovoria len veľmi málo. Jediným spôsobom, ako ukázať scénografiu v jej pravej podobe vrátane divákov, je prežiť ju naživo, prezentovať v živej akcii, performancii alebo kurátorsky vytvorenom prostredí.

[Súčasná scénografia je asi jedným z najzaujímavejších umeleckých odborov](https://pq.cz/cz/o-pq/), ponúkajúcim hlboké a nezabudnuteľné zážitky divákom, aktívnym účastníkom aj širokej verejnosti.“

V roku 2015 Pražské Quadriennale získalo cenu EFFE a bolo menované jedným z najinovatívnejších festivalov v Európe.

**Pražské Quadriennale organizuje Ministerstvo kultúry ČR**

**a realizuje Institut umění – Divadelní ústav.**

**S podporou:** Mestská časť Praha 7

**V spolupráci s**: Holešovická tržnice, Národní galerie Praha, Divadelní fakulta Akademie múzických umění, Česká centra, Art&Digital Lab – H40, Máš umelecké črevo?

**Partneri**: Volkswagen Česká republika, Mama Shelter Praha

**Hlavný mediálny partner**: Český rozhlas

**Kontakty pre médiá:**

Michaela Sikorová Adam Dudek

PR Manager Head of Communications

[michaela.sikorova@pq.cz](mailto:michaela.sikorova@pq.cz); +420 776 712 858 [adam.dudek@pq.cz](mailto:adam.dudek@pq.cz); +420 776 199 087

**Sledujte PQ na:**

[PQ.cz](https://pq.cz/cz/)

[Instagram.com/praguequadrennial](http://instagram.com/praguequadrennial)

[Facebook.com/pquadrennial](http://facebook.com/pquadrennial)

[Youtube.com/@PragueQuadrennialPQ](http://youtube.com/@PragueQuadrennialPQ)

[Flickr.com/praguequadrennial](http://flickr.com/praguequadrennial)

[Soundcloud.com/prague-quadrennial](http://soundcloud.com/prague-quadrennial)